In nomine Domini, amen. Anno incarnationis eiusdem millesimo ducentesimo octogesimo mense iannuarii. Ego Ioannes, filius defuncti Stephani de Fixeio, filio defuncti Andreae de Fixeio, notum facio omnibus presentes litteras inspecturis, quod ego, pro utilitate mea, feci cum uiris religiosis, fratre Humberto de Marcennaio, rectore, et fratribus et sororibus domus Dei de Brochons Lingonensis diocesis, permutationem et escambium, ut inferius annotatur uidelicet quod pro quadam petia uineae libera pro recta decima, sita in finagio Fixei ubi dicitur au Quart Serier iuxta uineam heredum domini Guillelmi de Baubrun, ex una parte, et iuxta uineam Guillelmi Michelin de Fixeio, ex altera, quam petiam uineae dicti rector fratres et sorores, mihi tradunt et quittant in perpetuum mihi et meis heredibus, trado atque concedo et quitto perpetuo dictis rectori, fratribus et sororibus petiam unam uineae sitam in finagio de Fixeio en Champ Desiue, iuxta uineam Belot la Forosse, ex una parte, et iuxta uineam dictorum rectoris, fratrum et sororum, ex altera; item decem solidos Uiennenses desottis (sic). Qua re de dicta petia uineae de Champ Desiue ego, me penitus deuestiens, dictos rectorem, fratres et sorores, corporaliter inuestiui et promitto et teneor sub obligatione omnium bonorum mobilium et immobilium, presentium et futurorum, et per sacramentum meum, pro me et meis heredibus, quos ad hoc obligo, prestitum super sancta Dei euangelia corporale, dictam petiam uineae liberam pro recta decima, garantire dictis rectori, fratribus et sororibus, ac eorum successoribus, perpetuo contra omnes, in omni curia, propriis meis sumptibus, et eos inde conseruare, modis omnibus, indemnes, si qui calumniatores aparerent quod absit et facere et prestare quidquid in causa euictionis debet fieri et praestari, et in nullo contraire de caetero, per me uel per alium, tacite uel expresse. Renuntiantes in hoc facto, et ex certa scientia, exceptioni doli in factum uel deceptionis in aliquo, et omnibus exceptionibus iuris et facti. In quorum testimonium litteris istis sigillum uiri uenerabilis domini Artaudi, decani capellae ducis Burgundiae, et sigillum domini Acelini, curati de Fixeio, supplicaui et obtinui aponi et nos decanus et curatus praedicti, ad preces Ioannis, sigilla nostra litteris istis aposuimus. Actum anno M CC IIIIxx, mense iannuarii sigillatum duobus sigillis in cera uiridi.